Kadisas
Kadisas (isp. Cádiz, lot. Gades) – uostamiestis Andalūzijoje (pietų Ispanija), prie Kadiso įlankos (Atlanto vandenynas), netoli Gibraltaro; provincijos centras. Didelis jūrų uostas, išvystyta laivybos ir žvejybos pramonė, yra Ispanijos karinė bazė. Daugelis prekių, keliaujančių iš Ispanijos į Ameriką, patenka į Kadiso uostą. Pagrindinės eksporto prekės: cheresas, alyvuogės, datulės, žuvis, druska. Importuojama geležis, anglis, mediena, kava, grūdai, technika. Žymiausi pastatai: katedra, rotušė, teatras, konstitucijos paminklas (1812 m.), „Žemės vartai“. Miesto ūkiui svarbus turizmo sektorius, yra paplūdimių.